Na podlagi 104. člena Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 65/07 – odl. US, 56/08, 4/10, 20/11, 100/11 – odl. US, 111/13, 68/16, 61/17, 21/18 – ZNOrg, 49/20 – ZIUZEOP, 3/22 – ZDeb in [105/22](http://www.uradni-list.si/1/objava.jsp?sop=2022-01-2603) – ZZNŠPP; v nadaljnjem besedilu: ZUJIK), 5. člena Zakona o uresničevanju kulturnih pravic pripadnikov narodnih skupnosti narodov nekdanje Socialistične federativne republike Jugoslavije v Republiki Sloveniji (Uradni list RS, št. 45/24; v nadaljnjem besedilu: ZUKPPNS) in v skladu s 6. členom Pravilnika o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16, v nadaljnjem besedilu: Pravilnik), Ministrstvo za kulturo Republike Slovenije objavlja

**Javni razpis** **za izbor kulturnih projektov pripadnikov narodnih skupnosti narodov nekdanje Socialistične federativne republike Jugoslavije v Republiki Sloveniji**

**za leto 2025 (JPR-exSFRJ-2025)**

1. **Neposredni uporabnik, ki dodeljuje sredstva**

Republika Slovenija, Ministrstvo za kulturo, Maistrova 10, 1000 Ljubljana (v nadaljnjem besedilu: ministrstvo).

1. **Predmet oziroma področje in cilj javnega razpisa**

Predmet javnega razpisa je financiranje oziroma sofinanciranje kulturnih projektov pripadnikov narodnih skupnosti narodov nekdanje Socialistične federativne republike Jugoslavije v Republiki Sloveniji (v nadaljnjem besedilu: pripadniki narodov nekdanje SFRJ), ki jih nevladne organizacije pripadnikov narodov nekdanje SFRJ izvajajo na področju kulture.

Cilji javnega razpisa so uresničevanje kulturnih pravic pripadnikov narodov nekdanje SFRJ, ohranjanje, razvoj in promocija narodnostnih identitet, kultur, jezikov in pisav pripadnikov narodov nekdanje SFRJ ter utrjevanje zavesti vseh prebivalcev Republike Slovenije o prisotnosti in delovanju pripadnikov narodov nekdanje SFRJ v družbi.

V tem razpisu uporabljeni izrazi, ki se nanašajo na osebe in so zapisani v slovnični obliki za moški spol, so uporabljeni kot nevtralni za ženski in moški spol.

1. **Pomen izrazov**

**Prijavitelj projekta** je izvajalec, ki izpolnjuje vse pogoje za sodelovanje na razpisu in bo v morebitni sklenjeni pogodbi naveden kot pogodbena stranka. Prijavitelj projekta je nosilec pravic, odgovornosti in dolžnosti, povezanih z izvedbo projekta.

**Pripadniki narodov nekdanje SFRJ** so prebivalci Slovenije, ki so pripadniki albanske, bošnjaške, črnogorske, hrvaške, makedonske ali srbske narodne skupnosti v Republiki Sloveniji.

**Odgovorna oseba** prijavitelja je tista oseba, ki poslovno in vsebinsko predstavlja in zastopa organizacijo.

**Kulturni projekt** so kulturne aktivnosti, ki so po zasnovi, vsebini, izvedbi in obsegu zaključena celota, kar je mogoče razbrati iz izpolnjenega prijavnega obrazca.

**Finančna uravnoteženost kulturnega projekta** pomeni, da se skupna vrednost odhodkov in prihodkov celotnega projekta po stroškovnih postavkah, prikazanih v finančni obrazložitvi, ujema (odhodki = prihodki). Celotna vrednost projekta obsega vse načrtovane odhodke.

**Otrok** je oseba, mlajša od 15 let. **Mladi** so osebe, stare od 15 do 29 let. **Starejši** so osebe, stare 55 ali več let.

1. **Pogoji za sodelovanje na javnem razpisu**

Na javni razpis se lahko prijavi le prijavitelj (upravičena oseba), ki izpolnjuje naslednje pogoje:

1. je nevladna organizacija pripadnikov narodov nekdanje SFRJ, ki je na dan prijave registrirana vsaj eno leto (šteje se datum izdaje odločbe pristojne upravne enote) in je organizirana kot društvo ali zveza društev;
2. ima v temeljnem aktu ali drugem ustreznem pravnem aktu opredeljeno delovanje na področju kulturnih dejavnosti v Sloveniji in združevanje pripadnikov narodov nekdanje SFRJ;
3. ima sedež oz. naslov v Republiki Sloveniji;
4. **prijavlja največ tri (3) projekte iz treh (3) različnih področij javnega razpisa;**
5. **prijavlja projekt, katerega zaprošeni znesek financiranja ni manjši od 2.000 EUR in ne presega 10.000,00 EUR**;
6. prijavlja kulturni projekt, ki vključuje pripadnike narodov nekdanje SFRJ ali je njim namenjen;
7. ima v primeru preteklega financiranja izpolnjene vse pogodbene obveznosti do ministrstva in njegovih proračunskih porabnikov;
8. prijavlja aktivnosti projekta, ki jih bo realiziral najkasneje do konca razpisnega leta in
9. ne prijavlja istega kulturnega projekta, ki je bil že izbran na drugem programskem ali projektnem razpisu oziroma pozivu ministrstva ali pri njegovih proračunskih porabnikih.

Izjave o izpolnjevanju pogojev (v kolikor jih izpolnjuje) prijavitelj potrdi v predpisanem prijavnem obrazcu. Izpolnjevanje pogojev posameznega prijavitelja ministrstvo preverja iz temeljnega ali drugega ustreznega pravnega akta (statut ipd.), uradnih evidenc in evidenc ministrstva in njegovih proračunskih porabnikov.

1. **Področja javnega razpisa**

**5. 1. Izdajateljska in založniška dejavnost:**

Ministrstvo bo podprlo izdajo tiskovin v jezikih pripadnikov narodov nekdanje SFRJ oziroma dvojezične tiskovine (slovenščina in jezik pripadnikov narodov nekdanje SFRJ):

- revije in časopise, ki obravnavajo izvirne in prevedene leposlovne, esejistične in kritiške prispevke, izvirne in prevodne prispevke o umetnosti in kulturi ter poročajo o dejavnostih organizacije in pripadnikov narodov nekdanje SFRJ, pri čemer je bila izdana vsaj ena številka,

- otroške in mladinske revije in časopise, ki prispevajo k vzgoji in izobraževanju otrok in mladine,

- dela za otroke in mladino,

- izvirna in prevodna esejistična in kritiška dela,

- prevodna in poljudnoznanstvena leposlovna dela za odrasle ali mladino in

- izvirna in prevodna dela s področja humanističnih in družboslovnih ved.

Ministrstvo bo podprlo samo prvo izdajo, ne pa ponatisov.

Prijavitelj mora za posamezne projekte s tega področja k vlogi priložiti tudi: za knjižno izdajo rokopis oz. vsaj večji del rokopisa ali vsaj osnutek besedila, za izdajo časopisa zadnjo izdano številko ter za strokovna dela opredelitev metodologije za oblikovanje strokovnega dela.

**5. 2. Spletne strani**

Ministrstvo bo podprlo spletne strani, namenjene obveščanju javnosti o delovanju prijavitelja ter objavi člankov in vsebin, ki se nanašajo na umetnost, kulturo, jezik ali pisavo pripadnikov narodov nekdanje SFRJ.

**5. 3. Dejavnosti kulturnih skupin**

Ministrstvo bo podprlo produkcijo, nastope in koncerte različnih kulturnih skupin. Še posebej bo podprlo skupne produkcije različnih kulturnih skupin.

**5. 4. Ohranjanje jezika**

Ministrstvo bo podprlo projekte za ohranjanje jezika in takšne, ki razvijajo jezikovno kulturo, jezikovno ustvarjalnost in jezikovno raznolikost ali ohranjajo in promovirajo pisavo. Še posebej bo podprlo tiste projekte, ki spodbujajo bralno pismenost in bralno kulturo. Ministrstvo ne bo podprlo izvajalcev/učiteljev pouka maternega jezika in kulture za otroke pripadnike narodov nekdanje SFRJ, ki se izvaja v okviru sheme Ministrstva za vzgojo in izobraževanje, in poteka v prostorih vzgojno-izobraževalnih zavodov.

**5. 5. Predstavitve kulturnih dejavnosti širšemu okolju**

Ministrstvo bo podprlo predstavitve, s katerimi bo kultura pripadnikov narodov nekdanje SFRJ predstavljena širši javnosti, in v katere bo vključenih čim več izvajalcev.

**5. 6. Stiki z matičnim narodom**

Ministrstvo bo podprlo različne kulturne aktivnosti, ki omogočajo stik z matičnim narodom in se ga bo udeležilo večje število pripadnikov narodov nekdanje SFRJ.

**5. 7. Prireditve**

Ministrstvo bo podprlo prireditve s programom, ki po svoji vsebini najbolje uresničuje cilje razpisa. Ministrstvo ne bo podprlo projektov, iz katerih je razvidno, da gre le za druženja ob športu, zabavi, koncertu ipd. ter projektov, pri katerih gre za tekmovanja.

**5. 8. Predavanja, seminarji, delavnice ipd.**

Ministrstvo bo podprlo predavanja in seminarje na področju kulture ali področju pripadnikov narodov nekdanje SFRJ, ki jih bodo izvajali strokovno usposobljeni ali izkušeni predavatelji. Podprlo bo tudi usposabljanja kulturnih skupin, ki jih vodijo usposobljeni oz. izkušeni mentorji in strokovnjaki ter bodo vključevala širše število pripadnikov narodov nekdanje SFRJ in ne le članov prijavitelja.

**5. 9. Digitalizacija**

Ministrstvo bo podprlo digitalne in spletno dostopne digitalne vsebine, prilagojene specifičnim potrebam pripadnikov narodov nekdanje SFRJ. Prednostno bo podprlo izdajo besedil v digitalni obliki (npr. e-knjige). Nosilce zvoka in slike bo ministrstvo podprlo le pri prvi izdaji.

**5. 10. Drugo**

Ministrstvo bo podprlo tudi projekte, ki jih ni mogoče uvrstiti med zgoraj navedene dejavnosti, a prispevajo k uresničevanju ciljev razpisa iz 2. točke besedila tega javnega razpisa in spadajo na področje kulture. Prijavitelj lahko prijavi samo 1 projekt tudi iz tega področja, četudi bi šlo za različna druga področja.

**5. 11. Ministrstvo ne bo podprlo:**

* osnovne, redne dejavnosti prijavitelja,
* projektov, ki ne bodo vključevali večinoma kulturnih vsebin,
* projektov, ki spadajo na druga področja (šport, gospodarstvo, zdravstvo, šolstvo ipd.),
* projektov, v katerih ne bodo vključeni pripadniki narodov nekdanje SFRJ ali ne bodo njim namenjeni,
* naknadne izdaje nosilcev zvoka in slike,
* časopisov ali revij, ki nimajo izdane vsaj ene številke,
* ponatisov tiskanih izdaj,
* spletnih strani, ki se ne nanašajo na umetnost, kulturo, jezik ali pisavo pripadnikov narodov nekdanje SFRJ,
* projektov, ki pretežno vključujejo ekskurzije in izlete (tudi če gre za oglede kulturnih institucij),
* projektov, pri katerih gre za tekmovanja,
* projektov, iz katerih je razvidno, da gre le za druženja ob športu, zabavi, koncertu ipd.,
* usposabljanja kulturnih skupin, ki jih ne vodijo usposobljeni oz. izkušeni mentorji in strokovnjaki ali ne bodo vključevala širše število pripadnikov narodov nekdanje SFRJ oziroma bodo vključevala le člane prijavitelja,
* predavanja in seminarje, ki ne sodijo na področje kulture ali na področje pripadnikov narodov nekdanje SFRJ in jih ne bodo izvajali strokovno usposobljeni ali izkušeni predavatelji in
* izvajalcev/učiteljev pouka maternega jezika in kulture za otroke narodnosti, ki se izvaja v okviru sheme Ministrstva za vzgojo in izobraževanje, in poteka v prostorih vzgojno-izobraževalnih zavodov.

1. **Razpisni kriteriji**

Projekti, prijavljeni na projektni razpis, se ocenjujejo na podlagi temeljnih in prednostnih kriterijev.

Kriteriji so ovrednoteni s točkami, pri čemer je pri posameznem kriteriju navedena najvišja možna višina prejetih točk.

**6. 1. Temeljni kriteriji**

|  |  |
| --- | --- |
| **Kriterij** | **Število**  **možnih točk** |
| a. prispevek projekta k ohranjanju, razvoju, spoznavanju in promociji kulture, identitete, jezika in pisave pripadnikov narodov nekdanje SFRJ v Republiki Sloveniji ter prispevek k jezikovni in kulturni raznolikosti; | 20 |
| b. prispevek projekta k integrativnemu delovanju (sodelovanje med različnimi manjšinskimi skupnostmi, sodelovanje med pripadniki narodov nekdanje SFRJ in večinskim prebivalstvom, predstavitev dejavnosti širši javnosti, aktivno vključevanje pripadnikov narodov nekdanje SFRJ, uveljavljanje pripadnikov narodov nekdanje SFRJ v širšem kulturnem in družbenem okolju, pomen projekta za razvoj področja, prispevek k spodbujanju medkulturnega dialoga ohranjanju strpnosti ter razvijanju sožitja med vsemi prebivalci RS ipd.); | 25 |
| c. realen in vsebinsko utemeljen finančni načrt projekta, upravičenost stroškov in finančna uravnoteženost kulturnega projekta; | 10 |
| d. izvirnost kulturnega projekta (izvirnost idej in pristopov, kakovost vsebine projekta ipd.); | 10 |
| e. pripravljenost projekta za izvedbo (aktualnost in realna izvedljivost, organizacijska in terminska razdelanost ipd.); | 10 |
| f. referenčnost prijavitelja (izvedeni dogodki na področju razpisa v zadnjih treh letih. | 5 |
| **SKUPAJ** | **80** |

**6. 2. Prednostni kriteriji**

|  |  |
| --- | --- |
| **Kriterij** | **Število**  **možnih točk** |
| 1. dejavnost, ki vključuje večinoma otroke pripadnike narodov nekdanje SFRJ ali je pretežno njim namenjena; | 1 |
| 1. dejavnost, ki vključuje večinoma mlade pripadnike narodov nekdanje SFRJ ali je pretežno njim namenjena; | 1 |
| 1. dejavnost, ki vključuje večinoma starejše pripadnike narodov nekdanje SFRJ, ali je pretežno njim namenjena; | 1 |
| 1. kulturna dejavnost v jeziku pripadnikov narodov nekdanje SFRJ ali dvojezični projekt; | 1 |
| 1. dejavnost, namenjena kulturno-umetnostni vzgoji in izobraževanju; | 1 |
| 1. prispevek k spodbujanju bralne pismenosti in bralne kulture; | 1 |
| 1. aktivno vključevanje strokovnjakov in kulturnih ustvarjalcev; | 1 |
| 1. aktivno vključevanje samozaposlenih v kulturi; | 1 |
| 1. projekt se izvaja v nepremičnini, ki je del javne kulturne infrastrukture, ali v sodelovanju z javnimi zavodi s področja kulture, vzgojno izobraževalnimi institucijami, med- in več- generacijskimi centri ipd.; | 1 |
| 1. projekt predvideva vključenost drugih sofinancerjev in/ali lokalne skupnosti; | 1 |
| 1. projekt prijavlja zveza društev in vključuje aktivnosti vsaj treh društev (v koliko ne bodo aktivno vključena vsaj 3 društva, se točk ne dodeli); | 5 |
| 1. prijavitelj ima status delovanja v javnem interesu (status nevladne organizacije v javnem interesu na področju kulture v skladu z ZNOrg). | 5 |
| **SKUPAJ** | **20** |

1. **Način ocenjevanja**

Točke pri temeljnem kriteriju »a.« se dodelijo po sistemu: 20, 19 točk = odlično, od 18 do 15 točk = ustrezno, od 14 do 10 točk = delno ustrezno, od 9 do 6 točk = sprejemljivo, od 5 do 1 točke = pogojno sprejemljivo ter 0 točk = nesprejemljivo.

Točke pri temeljnem kriteriju »b.« se dodelijo po sistemu: 25, 24 točk = odlično, od 23 do 19 točk = ustrezno, od 18 do 13 točk = delno ustrezno, od 12 do 7 točk = sprejemljivo, od 6 do 1 točke = pogojno sprejemljivo ter 0 točk = nesprejemljivo.

Točke pri temeljnih kriterijih »c.«, »d.« in »e.« se dodelijo po sistemu: 10 točk = odlično, 9 in 8 točk = ustrezno, 7 in 6 točk = delno ustrezno, 5 in 4 točke = sprejemljivo, 3, 2 in 1 točk = pogojno sprejemljivo ter 0 točk = nesprejemljivo.

Točke pri temeljnem kriteriju »f.« se dodelijo po sistemu: 5 točk= 5 in več izvedenih dogodkov, 4 točke = 4 izvedeni dogodki, 3 točke = 3 izvedeni dogodki, 2 točki = 2 izvedena dogodka, 1 točka = 1 izveden dogodek in 0 točk = ni izvedenih dogodkov.

Prednostni kriteriji so ocenjeni z 0 ali 1 točko, kar pomeni, da projekt ne dosega (0 točk) ali dosega (1 točka) posamezni prednostni kriterij, razen prednostnih kriterijev »k.« in »l.«, ki sta ocenjena z 0 ali 5 točkami, kar pomeni, da projekt ne izpolnjuje (0 točk) ali izpolnjuje (5 točk) ta prednostni kriterij.

Po temeljnih kriterijih je za posamezen projekt možno prejeti največ 80 točk, po prednostnih kriterijih pa največ 20 točk.

**Najvišje število prejetih točk za posamezen projekt je 100 točk.**

**Najmanjše število točk, ki ga mora projekt doseči, da se lahko financira, je 60 točk.**

Postopek ocenjevanja vlog bo izvedla strokovna komisija za kulturne dejavnosti manjšinskih in ranljivih družbenih skupin (v nadaljnjem besedilu: strokovna komisija), ki bo posamezen kulturni projekt ovrednotila in ocenila glede na temeljne in prednostne kriterije JPR-exSFRJ-2025, na podlagi obrazložitev prijavitelja ter priloženih obveznih in priporočenih prilog k prijavnemu obrazcu. Ocene so uravnotežene tudi primerjalno z drugimi prejetimi vlogami.

Če posamezen kriterij posamezne vloge člani strokovne komisije ocenijo različno, se izračuna povprečna ocena, ki se zaokroži na najbližjo polno vrednost. Zaokrožuje se na način, da se v primeru decimalne vrednosti do vključno 0,4 zaokroži na najbližje polno število navzdol, od vključno 0,5 pa na najbližje polno število navzgor,

Skupna ocena je seštevek točk po vseh kriterijih, ki se dobijo kot povprečje po posameznem kriteriju, zaokroženo na najbližje polno število.

Strokovna komisija ima tudi možnost, da v svojem predlogu pripravi rezervno listo projektov ustreznih vlog, ki lahko po prednostnem redu postanejo predmet financiranja v primeru sprostitve ali povečanja proračunskih sredstev ali rezervno listo, na podlagi katere se lahko povečuje obseg financiranja že odobrenih projektov.

1. **Določitev višine financiranja**

Projekt se lahko financira do 100 % vrednosti upravičenih stroškov, po načelu sorazmerne razdelitve sredstev glede na korekcijski faktor.

Višina financiranja (VS) se določi na podlagi zaprošene vrednosti (ZV) in doseženega števila točk (ŠT), pri čemer se zaradi uskladitve z višino razpoložljivih sredstev (RS) dobljena vrednost (VS1) pomnoži s korekcijskim faktorjem (KF).

= seštevek zaprošenih vrednosti vseh odobrenih projektov, pomnožen s številom točk (/100). Končni znesek se zaokroži na celo število v EUR.

Ne glede na to, da je minimalna višina zaprošenih sredstev najmanj 2.000 EUR, lahko prijavitelj prejme nižji znesek od minimalno zaprošenega.

**9. Predvidena višina sredstev razpisa**

Predvidena višina razpoložljivih sredstev je **200.000,00 EUR**.Sredstva so zagotovljena na proračunski postavki št. 251036 »Kulturna dejavnost exSFRJ« v sprejetem Proračunu Republike Slovenije za leto 2025.

Opozorilo:

Izvedba postopka javnega razpisa JPR-exSFRJ-2025 je vezana na proračunske zmožnosti ministrstva, pristojnega za kulturo. V primeru, da pride do sprememb v državnem proračunu ali finančnem načrtu ministrstva, ki neposredno vplivajo na izvedbo postopka javnega razpisa, je ministrstvo dolžno ukrepati v skladu s spremembami v državnem proračunu oziroma finančnem načrtu ministrstva.

Če se v času izvedbe postopka javnega razpisa JPR-exSFRJ-2025 zmanjša obseg sredstev, ki so v državnem proračunu namenjena za kulturo, do takšne mere, da ne zagotavlja izpolnitve ciljev javnega razpisa, lahko ministrstvo iz tega razloga postopek javnega razpisa ustavi, oziroma v primeru že zaključenega izbora projektov zniža obseg financiranja, spremeni ali pa prekine že sklenjene pogodbe o financiranju in izvedbi projektov.

Če se poveča obseg sredstev javnega razpisa JPR-exSFRJ-2025, lahko ministrstvo v primeru že zaključenega izbora projektov zviša obseg financiranja že odobrenih projektov in spremeni oziroma dopolni že sklenjene pogodbe o financiranju in izvedbi projektov ali pa odobri financiranje projektov, ki so bili uvrščeni na rezervno listo.

**10. Upravičeni stroški**

**Upravičeni stroški,** ki jihfinancira ministrstvo, so:

* **programski stroški projekta**, ki:
* izhajajo iz predmeta pogodbe,
* so nujni za kvalitetno izvedbo financiranega projekta,
* nastanejo izključno za namen realizacije financiranega projekta in se lahko v celoti pripišejo temu projektu,
* so opredeljeni v prijavi prijavitelja,
* so razumni in utemeljeni ter v skladu z načeli dobrega finančnega poslovanja, zlasti glede cenovne primernosti in stroškovne učinkovitosti,
* so dejansko nastali,
* so transparentni in preverljivi,
* temeljijo na verodostojnih knjigovodskih in drugih listinah,
* so izkazani s preverljivimi dokazili (računi, pogodbe, potrdila o izvedenih plačilih in druga obračunska dokumentacija) in
* niso in ne bodo istočasno financirani od drugih sofinancerjev projekta (dvojno financiranje).
* **posredni stroški projekta**, ki:
* nastanejo z izvajanjem projekta, ki je predmet pogodbe, in jih ni mogoče neposredno vezati na programsko vsebino projekta (splošni ali režijski stroški, vezani na delovanje izvajalca).

**Programski stroški projekta** se izkazujejo z računi, pogodbami, potrdili o izvedenih plačilih in drugo finančno dokumentacijo, skladno z veljavnimi računovodskimi standardi. Zahtevana dokazila bodo opredeljena v pogodbi o financiranju kulturnega projekta.

Prijavitelj bo izplačilo pogodbenih sredstev lahko uveljavljal **z oddanim računom v elektronski obliki (e-račun), in s pogodbo določenimi prilogami, prek UJP**. Opis postopka oddaje e-računa preko spletnega portala UJPe-račun je podrobno opisan na naslednji povezavi: <https://www.gov.si/assets/organi-v-sestavi/UJP/datoteke/storitve/e-racuni/UJPeRacun-Navodilo-za-uporabo-portala.pdf>.

**Posredni stroški** **projekta** so določeni kot povprečnina v višini 10 % vrednosti z odločbo in pogodbo dodeljenih sredstev financiranja in se ne izkazujejo z dokazili. Posredne stroške je potrebno finančno ovrednotiti v prijavi in zahtevku za izplačilo sredstev, ni jih pa potrebno opredeliti. Posredni stroški morajo biti v finančnem načrtu in po pogodbi v finančnem poročilu vključeni pod točko posredni stroški, v kolikor bodo vključeni v druge (programske) stroške projekta, jih bo ministrstvo odštelo od zaprošenih sredstev.

Posredni stroški so: stroški električne energije; stroški porabe kuriv in stroški ogrevanja, stroški vode in komunalnih storitev, stroški odvoza smeti, stroški telefona in interneta, stroški poštnin in kurirskih storitev, stroški drobnega inventarja, ki se uporablja v projektu, stroški režije in administracije, stroški računovodskih storitev, stroški tekočega vzdrževanja, stroški najema nepremičnin in opreme, zavarovalne premije za objekte in opremo idr.

Stroški za alkoholne pijače, tobačne izdelke, stroški za reprezentanco, vinjeto, investicije in nakup osnovne opreme **niso upravičen strošek** projekta.Ker neupravičeni stroški niso prepoznani kot del projekta, niso predmet financiranja in jih prijavitelj ne sme navesti v prijavnem obrazcu.

1. **Obdobje za porabo dodeljenih sredstev**

Obdobje upravičenih stroškov je od 1. 1. 2025 do 31. 12. 2025.

Dodeljena proračunska sredstva morajo biti porabljena v proračunskem letu 2025 oziroma v plačilnih rokih, kot jih določa zakon, ki ureja izvrševanje proračuna Republike Slovenije.

1. **Razpisni rok**

Razpis se začne **7. 4. 2025** in se zaključi **8. 5. 2025.**

1. **Razpisna dokumentacija**

Razpisna dokumentacija obsega:

- besedilo javnega razpisa JPR-exSFRJ-2025,

- elektronski prijavni obrazec (s finančnim načrtom), v spletni aplikaciji eJR na naslovu: <http://ejr.ekultura.gov.si/ejr-web>,

- obvestilo posameznikom glede obdelave podatkov pri javnem razpisu in

- vzorec pogodbe o financiranju in izvedbi projekta.

Besedilo in povezava na prijavni obrazec v spletni aplikaciji eJR javnega razpisa z oznako JPR-exSFRJ-2025 bosta objavljena na spletni strani Ministrstva za kulturo dne 7. 4. 2025, v zavihku Javne objave in bosta dostopna na elektronskem naslovu: <http://www.gov.si/drzavni-organi/ministrstva/ministrstvo-za-kulturo/javne-objave>. Na tem spletnem naslovu bo tudi druga dokumentacija in informacije, povezane z razpisom JPR-exSFRJ-2025.

**14. Način prijave, oddaje in vsebine vlog**

Vloga mora biti izpolnjena v elektronski obliki na prijavnem obrazcu v spletni aplikaciji eJR na naslovu: <http://ejr.ekultura.gov.si/ejr-web>.

Vloga mora vsebovati vse obvezne podatke in priloge, določene v razpisni dokumentaciji. Vloga mora biti oddana oziroma predložena na enega od načinov, opredeljenih v točkah 14. 1. in 14. 2.

V izogib morebitnim težavam zaradi preobremenjenosti strežnika prijaviteljem **priporočamo**, da prijav ne oddajajo zadnji dan razpisnega roka**.**

Dopolnjevanje in spreminjanje vloge sta možna le do poteka razpisnega roka, in sicer z navedbo oznake, na katero vlogo se nanašata.

Vsi podatki vlog, prispelih na javni razpis, so informacija javnega značaja skladno z zakonom, ki ureja dostop do informacij javnega značaja, razen tistih delov vloge, ki jih prijavitelj posebej označi kot poslovno skrivnost, skladno z zakonom, ki ureja gospodarske družbe. Poslovna skrivnost se ne more nanašati na celotno vlogo ali na dele vloge v zvezi z izpolnjevanjem pogojev ali ocene vloge na podlagi razpisanih kriterijev.

V primeru, da je podpisnik prijavnih obrazcev pooblaščena oseba za podpis, je potrebno vlogi priložiti veljavno pooblastilo.

**14. 1.** **Oddaja elektronsko podpisane vloge**

Prijavitelj vlogo na javni razpis odda na prijavnem obrazcu v spletni aplikaciji eJR na naslovu: <http://ejr.ekultura.gov.si/ejr-web> in jo elektronsko podpiše.

Elektronsko podpisana prijava se šteje za pravočasno, če je izpolnjena, elektronsko podpisana in oddana na prijavnem obrazcu v spletni aplikaciji eJR do vključno **8. 5. 2025 do 23.59**.

**14. 2.** **Oddaja lastnoročno podpisane vloge**

Če prijavitelj nima urejene možnosti elektronskega podpisovanja, vlogo na javni razpis izpolni na prijavnem obrazcu v spletni aplikaciji eJR na naslovu: <http://ejr.ekultura.gov.si/ejr-web>, nato pa obrazec natisne in ga (odgovorna oseba) lastnoročno podpiše.

Tiskana, lastnoročno podpisana (in žigosana) vloga se šteje za pravočasno, če:

- je poslana po pošti z navadno poštno pošiljko na naslov: **Ministrstvo za kulturo, Maistrova 10, 1000 Ljubljana,** najpozneje do 8. 5. 2025 (prijavitelj mora upoštevati čas za dostavo pošiljk);

- ali je najpozneje 8. 5. 2025 oddana na pošti kot priporočena pošiljka,

- ali je najpozneje do 8. 5. 2025 v poslovnem času ministrstva (od ponedeljka do četrtka od 9.00 do 15.30 in v petek od 9.00 do 14.30) osebno predložena v glavni pisarni ministrstva.

Pošiljka mora biti poslana oziroma izročena v zaprti kuverti. Na kuverto obvezno nalepite A4 dokument »Kuverta«, ki se samodejno izpolni v prijavnem e-obrazcu in vsebuje vse potrebne podatke, kot so naslov, oznaka razpisa, številka vloge, navedba prijavitelja in drugo.

Prijavitelje **opozarjamo**, da v tem primeru prijavo pravočasno izpolnijo v spletni aplikaciji, saj jo morajo še pravočasno, do roka, posredovati v pisni obliki.

**14. 3.** V primeru prijave dveh ali več vlog mora prijavitelj vloge oddati na ločenih elektronskih prijavnih obrazcih, v primeru oddaje na način 14.2. pa tudi na ločenih tiskanih obrazcih in v ločenih kuvertah.

**14. 4.** Oddaja vloge pomeni, da se prijavitelj strinja z vsemi pogoji in kriteriji razpisa. Prijavitelj z oddajo vloge prav tako dovoljuje objavo in obdelavo osebnih podatkov z namenom vodenja razpisa, objave rezultatov razpisa na spletni strani ministrstva, za znanstveno raziskovalne in statistične namene, skladno z zakonom, ki ureja dostop do informacij javnega značaja, in zakonom, ki ureja varstvo osebnih podatkov.

**14. 5. Priloge:**

**Finančni načrt** je obvezna priloga prijavnega obrazca v spletni aplikaciji eJR. V primeru oddaje na način iz 14. 2. točke tega razpisa, ga ni potrebno podpisovati in posredovati v tiskani obliki.

Izpolnjevanje pogoja, da ima organizacija v temeljnem aktu ali drugem ustreznem pravnem aktu opredeljeno delovanje na področju kulturnih dejavnosti v Sloveniji ter izpolnjevanje pogoja združevanja pripadnikov narodov nekdanje SFRJ, se preverja iz temeljnega ali drugega ustreznega pravnega akta (statut organizacije). Ministrstvo lahko po uradni dolžnosti pridobi dokazila glede izpolnjevanja pogojev iz uradnih evidenc. **Za hitrejšo obravnavo vloge** lahko prijavitelj navedena potrdila iz uradnih evidenc priloži sam (fotokopijo overjenega temeljnega ali drugega ustreznega pravnega akta prijavitelja).

Za projekte, ki sodijo na področje založniške in izdajateljske dejavnosti, so **obvezne priloge:**

* za knjižno izdajo rokopis oz. vsaj večji del rokopisa ali vsaj osnutek besedila,
* za izdajo časopisa zadnja izdana številka (povezava do spletne strani objave ali elektronska ali skenirana PDF različica izdane številke) ter
* za strokovna dela opredelitev metodologije za oblikovanje strokovnega dela.

Te priloge prijavitelj pripne v prijavnem obrazcu v spletni aplikaciji eJR. Priporočamo, da jih, v kolikor jih je več, v e-obrazcu pripnete kot eno datoteko (priponko). Ni jih potrebno posredovati v tiskani obliki.

**Priporočene so tudi priloge**, ki kakorkoli dokazujejo izpolnjevanje temeljnih in prednostnih kriterijev. Priporočamo, da jih, v kolikor jih je več, v e-obrazcu pripnete kot eno datoteko (priponko). Ni jih potrebno posredovati v tiskani obliki.

**Obvestilo posameznikom glede obdelave osebnih podatkov pri javnem razpisu** je samo informacija, katere podatke se obdeluje, namen in čas obdelave, rok hrambe, kategorije uporabnikov osebnih podatkov, pravna podlaga za zakonitost obdelave, ukrepi za varovanje in pravice posameznika. Obvestilo je namenjeno prijavitelju in ga ne posreduje k vlogi.

**Vzorec pogodbe** je potrebno prebrati, s podpisom izjave iz prijavnega obrazca pa se prijavitelj zaveže, da je prebral vzorec pogodbe o financiranju in se strinja z njeno vsebino. Vzorca pogodbe prijavitelj ne prilaga k vlogi. Pogodba bo dejansko podpisana v primeru, če bo projekt sprejet v (so)financiranje. V tem primeru bo opremljena z dejanskimi konkretnimi podatki, ki so v vzorcu puščeni prazni. Ministrstvo si pridržuje pravico, da vsebino pogodbe pred podpisom dopolni ali spremeni.

1. **Odpiranje, dopolnjevanje ter zavrženje vlog**

Po poteku razpisnega roka komisija za odpiranje vlog, ki jo izmed zaposlenih na ministrstvu imenuje ministrica za kulturo, hkrati odpre vse vloge, ki so do tedaj prispele, in preveri izpolnjevanje formalnih pogojev.

Odpiranje prispelih vlog bo potekalo v prostorih Ministrstva za kulturo RS, Maistrova 10, 1000 Ljubljana, po poteku roka za oddajo vlog. Odpiranju prispelih vlog lahko prisostvuje prijavitelj oziroma njegov predstavnik. Datum odpiranja prispelih vlog bo objavljen na spletni strani ministrstva najkasneje tri dni pred odpiranjem.

Za vsako vlogo komisija za odpiranje vlog ugotovi,ali je pravočasna (oddana v roku) ali jo je podala oseba, ki izpolnjuje v javnem razpisu določene pogoje (upravičena oseba), in ali je popolna glede na besedilo javnega razpisa (formalna popolnost).

Prijavitelj, čigar vloga ne bo izpolnjevala splošnih pogojev, določenih v 4. točki javnega razpisa, se bo štel za neupravičeno osebo, njegovo vlogo ministrica zavrže s sklepom.

Vlogo, ki jo bo prijavitelj vložil po preteku razpisnega roka, ministrica zavrže s sklepom kot nepravočasno.

Če je vloga formalno nepopolna (ne vsebuje vseh obveznih sestavin), **bo prijavitelj pozvan, da jo dopolni.** Prijavitelj mora vlogo dopolniti v petih (5) dneh od prejema poziva k dopolnitvi. Če prijavitelj vloge ne dopolni ali neustrezno dopolni v zahtevanem roku, ministrica vlogo zavrže s sklepom. Prijavitelj v dopolnitvi **ne sme spreminjati** višine zaprošenih sredstev, ali tistih elementov vloge, ki vplivajo, ali bi lahko vplivali na drugačno razvrstitev njegove vloge glede na preostale vloge, ki jih je ministrstvo prejelo v postopku dodelitve sredstev.

1. **Odločanje o izboru**

Predlog projektov, katerih izvedbo bo financiralo ministrstvo, bo oblikovala strokovna komisija, upoštevajoč njihovo finančno zahtevnost in za ta javni razpis predvidena finančna sredstva. Dokončno odločitev o izboru izvajalcev bo sprejela ministrica na podlagi predloga strokovne komisije.

Ministrica o vsaki formalno ustrezni vlogi, prispeli na javni razpis, izda posamično odločbo, s katero odloči o odobritvi in višini financiranja ali o zavrnitvi financiranja posameznega projekta.

Ministrstvo si pridržuje pravico, da lahko javni razpis prekliče kadar koli do izdaje odločb o (ne)izboru.

Z izvajalci izbranih projektov bo na podlagi odločbe sklenjena pogodba za obdobje iz tega javnega razpisa.

Ministrstvo lahko ob naknadni ugotovitvi o neizpolnjevanju pogojev in po že izdani dokončni odločbi o izboru projekta spremeni odločitev in z izvajalcem projekta ne sklene pogodbe. Prav tako lahko ob naknadni ugotovitvi o neizpolnjevanju pogojev ali pogodbenih obveznosti razveže že sklenjeno pogodbo, v primeru že izplačanih sredstev pa zahteva povračilo.

**17. Obveščanje o izboru**

Ministrstvo bo prijavitelje o izidu razpisa obvestilo najkasneje v 60. dneh po zaključku odpiranja vlog, prispelih na javni razpis, ki se bo začelo po preteku roka za oddajo vlog in zaključilo na dan prejema zadnje po pozivu dopolnjene vloge oz. ko se iztečejo vsi roki za dopolnjevanje vlog. Do takrat ne bo možno dajati delnih informacij.

Prijavitelj lahko v roku 30 dni od prejema odločbe vloži tožbo na Upravno sodišče RS. V skladu s petim odstavkom 94. člena ZUJIK je vložitev tožbe dovoljena zaradi bistvenih kršitev postopka, izbire izvajalca, ki ne izpolnjuje pogojev, oziroma očitne kršitve kriterijev vrednotenja in ocenjevanja. Vložena tožba ne zadrži podpisa pogodb z drugimi izbranimi prijavitelji.

Rezultati javnega razpisa bodo javno objavljeni na spletni strani ministrstva: <http://www.gov.si/drzavni-organi/ministrstva/ministrstvo-za-kulturo>.

Vse dokumente bo Ministrstvo skladno z 2. alinejo 86. člena Zakona o splošnem upravnem postopku – ZUP (Uradni list RS, št. [24/06](https://www.uradni-list.si/glasilo-uradni-list-rs/vsebina/2006-01-0970) – uradno prečiščeno besedilo, [105/06](https://www.uradni-list.si/glasilo-uradni-list-rs/vsebina/2006-01-4487) – ZUS-1, [126/07](https://www.uradni-list.si/glasilo-uradni-list-rs/vsebina/2007-01-6415), [65/08](https://www.uradni-list.si/glasilo-uradni-list-rs/vsebina/2008-01-2816), [8/10](https://www.uradni-list.si/glasilo-uradni-list-rs/vsebina/2010-01-0251), [82/13](https://www.uradni-list.si/glasilo-uradni-list-rs/vsebina/2013-01-3034), [175/20](https://www.uradni-list.si/glasilo-uradni-list-rs/vsebina/2020-01-3096) – ZIUOPDVE in [3/22](https://www.uradni-list.si/glasilo-uradni-list-rs/vsebina/2022-01-0014) – ZDeb) vročalo v elektronski obliki, v kolikor bo prijavitelj sporočil oz. v prijavnem obrazcu navedel naslov varnega elektronskega predala ali naslov drugega elektronskega predala, ki ni varen elektronski predal. Sicer bo ministrstvo dokumente vročalo v tiskani obliki.

1. **Pristojna uslužbenka za dajanje informacij in pojasnil**

Pristojna uslužbenka za dajanje informacij in pojasnil v zvezi z razpisno dokumentacijo in potekom javnega razpisa je Marjeta Preželj, telefon: (01) 369 5888, elektronska pošta: [marjeta.prezelj@gov.si](mailto:marjeta.prezelj@gov.si). Vsebinska vprašanja v zvezi z razpisom je po elektronski pošti na navedeni naslov možno poslati najpozneje do vključno 7. 5. 2025, zadnji odgovori ministrstva bodo podani najpozneje do 8. 5. 2025 do 15. ure. Če bodo vprašanja poslana po navedenem datumu, ministrstvo odgovorov ne zagotavlja.

Dr. Asta Vrečko

ministrica